Kórdrengir

Kórdrengir voru reykvískt íþróttafélag sem stofnað var árið 2007. Tilkynnt var um gjaldþrot félagsins vorið 2023.

Saga
Fyrstu tíu ár tilveru sinnar léku Kórdrengir í utandeildinni í knattspyrnu. Sumarið 2017 skráði liðið sig til keppni í E-deild og komst í úrslitakeppni strax á fyrsta ári. Í kjölfarið hófst sigurganga sem er fordæmalaus í íslenskri knattspyrnusögu. Árið 2018 komst liðið upp úr E-deildinni, árið 2019 urðu Kórdrengir meistarar í D-deild og endurtóku svo leikinn í C-deildinni árið 2020.

Á sínu fyrsta ári í B-deild höfnuðu Kórdrengir í fjórða sæti eftir að hafa veitt ÍBV harða samkeppni um annað sætið fram í lokaumferðirnar. Ekki tókst að fylgja árangrinum eftir sumarið 2022, þar sem fimmta sætið varð niðurstaðan en liðið var hvergi nærri því að blanda sér í toppbaráttuna. Betur gekk í bikarkeppninni þar sem Kórdrengir fóru alla leið í 8-liða úrslitin, en töpuðu þar 2:4 gegn úrvalsdeildarliði FH.

Eftir leiktíðina 2022 var tilkynnt um vistaskipti þjálfarans, Davíðs Smára Lamude, sem tók við liði Vestra. Í kjölfarið hófust umræður um framtíð félagsins og var loks tilkynnt fáeinum vikum fyrir upphaf Íslandsmótsins 2023 að Kórdrengir yrðu ekki meðal keppnisliða. Þá um vorið var tilkynnt um gjaldþrot Kórdrengja.

Flokkur:Stofnað 2007
Flokkur:Lagt niður 2023
Flokkur:Íslensk knattspyrnufélög
Flokkur:Íþróttafélög í Reykjavík